આમ ડોક્ટર દ્રુપદ પાસે નિલયનું કાઉન્સેલિંગ શરૂ થયું. પહેલા જ દિવસે ડોક્ટર દ્રુપદે નિલયને સમજાવ્યું “નિલય તારે અર્જુનની જેમ એક લક્ષ્ય નક્કી કરવાનું છે, કંઈપણ થાય હિંમત નથી હારવાની. તારી શાળાના વિદ્યાર્થીઓના વર્તન તરફ દુર્લક્ષ કરી ભણવામાં ધ્યાન પરોવ, તારી સામે ઉજ્જવળ ભવિષ્ય હાથ ફેલાવીને ઊભું છે તે તરફ ધ્યાન આપ. અન્ય છોકરાઓ તારી સાથે રમવા તૈયાર નથી તો શું થયું ? એમ યારી દોસ્તીમાં સમય ન વેડફતા સારા સારા પુસ્તકો વાંચ, મહાન માણસોની આત્મકથા વાંચ… તને જીવન જીવવાની નવી દિશાઓ ઊઘડતી નજરે પડશે.”